Jeremaia
Chapter 33
A sa yaco tale me vakarua vei Jeremaia na vosa i Jiova, ni sa sogolati tiko o koya e na lomanibai ni vale ni veivesu, ka sa vaka,
2 "Sa tukuna vakaoqo o Jiova o koya sa cakava na koro oqo, ia o Jiova, o koya sa bulia, me vakataudeitaka; ( o Jiova na Yacana):
3 'Mo tagi mai vei au, Au na rogo yani vei iko, ka vakatakila vei iko na ka levu e dredre ni kilai, o sa sega ni kila.'
4 "Ni sa tukuna vakaoqo o Jiova, na Kalou ni Isireli, e na vuku ni veivale ni koro oqo, kei na veivale i tui Juta, sa basuki sobu e na suva kei na matau:
5 'Era sa curu yani me veivaluti kei ira na kai Kalitia, ka me ra vakasinaita na veivale oqo e na yago ni tamata sa mate, o ira ka'u sa vakamatea e na Noqu cudru kei na Noqu lesa, ka e na vuku ni nodra i valavala ca kecega ka'u sa vunia kina na Mataqu mai na koro oqo.
6 'Raica, Au na vakamavotaki ira na nomu mate, ia Au na vakabulai ira, ka vakayacora vei ira na sautu levu kei na dina.
7 'Ia Au na kauti ira tale mai na Juta kei ira na Isireli era vakabobulataki, ia Au na vakavinakataki ira tale me vaka e liu:
8 'Au na vakasavasavataki ira talega mai na nodra i valavala ca era sa cala kina vei Au; ia Au na bokoca na nodra i valavala ca kecega, era sa cala kina ka talaidredre kina vei Au.
9 'Ia ena yaco kina me Noqu na yaca rogo sa marautaki, ka vakavinavinakataki, ka vakacaucautaki, e na veimatanitu kece e vuravura, era na rogoca na ka vinaka kece ka'u sa cakava vei ira: ka ra na rere ka sautanini e na vuku ni ka vinaka kecega kei na kena tubu cake ka'u sa vakayacora kina.'
10 "Sa tukuna vakaoqo o Jiova; 'Ena rogoci tale e na yasana oqo, dou sa tukuna, "Sa lala ga ka sega kina na tamata se na manumanu," io e na veikoro vakaJuta, kei na sala ni koro o Jerusalemi, sa lala tu ga, ka sega kina na tamata, se na manumanu,
11 'Na domo ni reki, kei na domo ni marau, na domo ni tagane kei na domo ni yalewa, e rau sa qai vakawati; na domodra era sa tukuna, "Dou vakavinavinaka vei Jiova ni lewe vuqa: ni sa yalovinaka o Jiova; ni sa sega ni mudu na Nona loloma," kei na domodra talega era sa kauta mai nai madrali ni vakavinavinaka ki na vale i Jiova. Ni'u na kauti ira tale mai na lewe ni vanua era sa vakabobulataki, ka me ra sa vaka e liu,' sa tukuna o Jiova.
12 "Sa tukuna vakaoqo o Jiova ni lewe vuqa; 'Na yasana oqo, sa lala tu ga ka sega kina na tamata se na manumanu, kei na kena veikoro kece talega, ena sega tale e na nodra i tikotiko nai vakatawa era na vakotora kina na qele ni sipi.
13 'E na veikoro mai na veiulunivanua, kei na veikoro mai na buca, kei na veikoro mai na mata ni ceva, kei na vanua i Penijamini, kei na yasayasa vaka-Jerusalemi, kei na veikoro vaka-Juta, ena lako voli tale yani kina na qele ni sipi e na ruku ni liga i koya sa wilika,' sa tukuna o Jiova.
14 'Raica, ena yaco na gauna,' sa tukuna o Jiova, 'Au na vakayacora kina na ka vinaka o ya Au sa yalataka ki na mataqali i Isireli, kei na mataqali i Juta:
15 'E na veisiga o ya, kei na gauna o ya, Au na vakatubura kina vei Tevita na Coke yalododonu; ia ena cakava o Koya na lewa dodonu kei na cakacaka dodonu e na vanua.
16 E na veisiga o ya, e na vakabulai o Juta, ia o Jerusalemi, ena tiko vinaka: ia oqo na yaca ena vakatokai kina: O JIOVA NA NODA YALODODONU.'
17 "Ni sa tukuna vakaoqo o Jiova; 'Ena sega ni yali vei Tevita e dua na tagane me tiko e nai tikotiko vakaturaga ni mataqali i Isireli;
18 'O ira talega na bete na kawa i Livai, ena sega ni yali vei ira e dua na tagane me tiko e Mataqu me vakacabora nai soro kama, ka vakama nai madrali laukana, ka me vacaboi soro tiko e na veisiga kecega.'"
19 A sa yaco vei Jeremaia na vosa i Jiova, ka vaka,
20 "Sa tukuna vakaoqo o Jiova; 'Kevaka dou sa vakacataka rawa na Noqu veiyalayalati e na vuku ni siga, kei na Noqu veiyalayalti e na vuku ni bogi, me kakua kina na siga kei na bogi e na kena gauna,
21 'Ena qai vakacataki rawa na veiyalayalati ka'u sa ia vata kei Tevita na Noqu tamata, me sega kina na luvena tagane me lewa tiko e na nonai tikotiko vakaturaga; kei ira talega na bete na kawa i Livai, na Noqui talatala.
22 'Me vaka sa sega ni wili rawa na kalokalo mai lomalagi, se vakarauti rawa na nuku ni matasawa: ka'u na vakalewevuqataka vakakina na kawa i Tevita na Noqu tamata, kei na kawa i Livai era sa qaravi Au.'"
23 A sa yaco tale vei Jeremaia na vosa i Jiova, ka vaka,
24 "O sa vakananuma, se segai, na ka era vosataka na tamata oqo, ka vaka, 'Na mataqali ruarua ka digitaka o Jiova, sa biuta tani ga o Koya'? A ra sa beci ira kina na Noqu tamata, me ra kakua ni matanitu tiko e matadra.
25 "Sa tukuna vakaoqo o Jiova; 'Ke sa sega ni tuga na Noqu veiyalayalati e na vuku ni siga kei na bogi, ia kevaka Au sa sega ni lesia nai valavala kei lomalagi kei vuravura,
26 'Ke sa qai rawa Me'u biuta tani na kawa i Jekope, kei Tevita na Noqu tamata me'u kakua ni lesia e dua na nona kawa me lewai ira na kawa i Eparaama, kei Aisake, kei Jekope: Ni'u na kauti ira tale mai era vakabobulataki, ka lomani ira.'"
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn